# Målgruppe

Denne vejledning beskriver filindsendelse til toldsystemerne: e-Export, Import og Transit (NTCS) og henvender sig til programmører, IT-leverandører mv.

ICS og Manifest er ikke omfattet af denne vejledning.

# Brugeroprettelse

Man anmoder om FTP-adgang til toldsystemerne via blanket 49.027 (Tilmelding til Toldstyrelsens toldsystemer).

Efter tilslutning bliver brugeren tildelt et bruger-id og en adgangskode. Adgangskoden til systemet kan for import og e-Exports vedkommende ændres ved, at der logges på med onlineklienten. For vejledning, kontakt servicedesk.

Toldstyrelsen forbeholder sig ret til at nægte brugeroprettelse til filoverførsel eller lukke adgangen, hvis der konstateres spamming eller andet misbrug.

# Adgang til toldsystemet

## Produktionsmiljøet

Filoverførsel sker via FTP til Toldstyrelsens server. Adressen er: ftp://toldsys.skat.dk.

## TFE – Test for Erhvervslivet

Filoverførsel til testmiljøet sker på tilsvarende måde via adressen ftp://systemtest.skat.dk. Angivelser oprettet i TFE er kun beregnet til testformål og har ingen gyldighed. TFE afspejler som regel de regler, registreringer og bevillinger, der er gældende i Produktionsmiljøet.

# Hvordan virker det?

## FTP-adgang

En bruger udfylder en angivelse korrekt og gemmer informationen i en fil på sin maskine. Herefter startes en ftp-session:

ftp toldsys.skat.dk
>User<Brugernavn>
>password<Adgangskode>

Denne filstruktur stilles til rådighed:

---12345678 (read only) ”rod katalog”
 |

 |

 | ---------- toldskat (write only)

Rodkataloget er til udgående meddelelser fra Toldsystemerne.

Indfilerne sendes til rodkataloget med kommandoen:

Put<filnavn>

## Filnavne

Filnavnet skal angives med små bogstaver. Navnestandarden for filer til systemet er <reg\_se\_nr>\_<dato>\_<løbenr>.in, hvor reg\_se\_nr er afsenders SE-nummer, dato er opbygget efter formatet YYYYMMDD og løbenr er et forløbende unikt nummer.

Eksempel på filnavn: 12345678\_20200201\_00129.in

## Benyttede filendelser

|  |  |  |
| --- | --- | --- |
|  | Indfiler | Udfiler |
| Import | .in | .out |
| Export | .exi | .exo.pdf (kun ved frigivelse) |
| Transit | .tri | .tro |

## Rename filen

Når filen er sendt til virksomhedens rodkatalog, skal den flyttes til toldskat-kataloget med kommandoen: rename <filnavn> toldskat/<filnavn>

Herved sikres det, at toldsystemet ikke forsøger at læse filen, før den er korrekt uploaded.

Hvis man ikke følger rename-proceduren vil det medføre forsinkelser i filoverførslen.

Når filen er overført vil systemet starte behandlingen af hver angivelse i filen ved at udføre feltvalidering og validering af angivelsens indhold.

## Filsvar

Navnestandard for filer fra systemet er <REGISTRATOR>\_<YYMMDD>\_<REGISTRATOR>\_<YYMMDD>-<løbenr>.out for importfiler.

Navnestandard for exportfiler er <REGISTRATOR>\_<YYMMDD>\_<løbenr>.exo

Navnestandard for transitfiler er <REGISTRATOR>\_<YYMMDD>\_0\_<YYYYMMDD>\_<løbenr>.tro

Der dannes 1 svarfil pr. angivelse i indfilen fra brugeren. Hvis der fx indsendes ti angivelser i én fil, vil man modtage 10 svarfiler.

Svarfilerne lægges i rodkataloget hos den virksomhed, der er angivet som registrator i filen. Svar kan hentes med kommandoen:

Get <filnavn>.out

# Filformater

For import: EDI eller EDIFACT

For e-Export: EDIFACT eller XML

For transit: EDIFACT eller XML

# Tegnsæt

Til EDI og EDIFACT anvendes tegnsættet ISO-8859-1.

Til XML anvendes UTF-8.

# Gode råd

Udfiler slettes automatisk efter 30 dage, men vi anbefaler at registrator selv sletter filerne efter hentning, da der kan opleves dårlig performance, hvis mapperne bliver for store.

Toldstyrelsen lægger op til, at den enkelte virksomhed samler et antal angivelser og indsender disse samlet i filer på op til 50 angivelser. Sendes filerne enkeltvis i stimer, kan det medføre uhensigtsmæssigt lange svartider.

Efter indsendelse af filer kan det være fristende at ”polle” systemet indtil der foreligger svar. Dette belaster linjerne til systemet meget (særlig når mange virksomheder bruger samme fremgangsmåde) og vi anmoder derfor om, at man kun forespørger på filsvar op til 15 gange i timen.

Hvis filsvar udebliver skyldes det som regel, at indholdet ikke kan læses og/eller konverteres hos Toldstyrelsen.

Blandt hyppigt forekommende fejl kan nævnes afslutning af en linje med et ugyldigt tegn. Semikolon (:), spørgsmålstegn (?) og apostrof (’) bør aldrig være sidste karakter på en linje.

Vi ser også eksempler på karakterer, der er kopieret fra andre programmer (typisk adresser eller varebeskrivelser), som indeholder tabulatortegn, linjeskift eller Word-bindestreger (ekstra lange bindestreger der ikke understøttes i standardtegnsæt).